Author: agenda0
Company: agenda

Odôvodnenie

návrhu na skrátené legislatívne konanie o návrhu zákona o prechode niektorých pôsobností z orgánov štátnej správy na obce a na samosprávne kraje

	Vláda Slovenskej republiky schválila 5. septembra 2001 návrh zákona o prechode niektorých pôsobností z orgánov štátnej správy na obce a na samosprávne kraje.

	Podľa vládneho návrhu tohto zákona prejdú na obce pôsobnosti na úseku dopravy, vodného hospodárstva, všeobecnej vnútornej správy – matričnej činnosti, sociálnej pomoci, ochrany prírody, územného plánovania a staveného poriadku, školstva, telesnej kultúry, divadelnej činnosti a zdravotníctva. Prechod pôsobností na obce sa viaže s vládnym návrhom novely zákona o obecnom zriadení, ktorý už bol predložený Národnej rade Slovenskej republiky.

	Vládny návrh horeuvedeného zákona ustanovuje aj prechod niektorých pôsobností na novovzniknuté vyššie územné celky (samosprávne kraje). Tieto budú mať pôsobnosť na úseku pozemných komunikácií, dráh, cestnej dopravy, civilnej ochrany, sociálnej pomoci, územného plánovania, školstva (vrátane školských zariadení), telesnej kultúry, kultúry (divadelná činnosť, múzeá a galérie, osvetová činnosť, knižnice), zdravotníctva a humánnej farmácie.

	Voľby do orgánov samosprávnych krajov vyhlásil predseda Národnej rady Slovenskej republiky na 1. decembra 2001, čo znamená, že od 1. januára 2002 tieto orgány budú vykonávať nielen samosprávne funkcie, ale aj pôsobnosti na úsekoch, ktoré v súčasnosti vykonávajú orgány štátnej správy.

	Obce a samosprávne kraje budú na úsekoch podľa osobitných zákonov vykonávať pôsobnosti vrátane rozhodovacích, pričom v niektorých prípadoch pôjde o prenesený výkon štátnej správy. Budú teda rozhodovať aj o základných právach a slobodách fyzických osôb a právnických osôb, a to je dôvodom pre zabezpečenie aspoň minimálnej legisvakancie zákona o prechode niektorých pôsobností z orgánov štátnej správy na obce a na samosprávne kraje.

	Vláda Slovenskej republiky podáva Národnej rade Slovenskej republiky  návrh na skrátené legislatívne konanie o vládnom návrhu zákona o prechode niektorých pôsobností z orgánov štátnej správy na obce a na samosprávne kraje, a to podľa § 89 ods. 1 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky, aby sa zabránilo možnému ohrozeniu základných ľudských práv a slobôd.